การเมืองป่วนหุ้น ตปท.ขาย793ล.
หุ้นดิ่งทั่วเอเชีย ไทยทรุด 26 จุด เจอการเมืองยุ่งเหยิงช่วยซ้ำ แต่ไม่กลัวเท่าวิกฤตยุโรป รออีซีบีชี้
2 มิ.ย. 2555

หุ้นดิ่งทั่วเอเชีย ไทยทรุด 26 จุด เจอการเมืองยุ่งเหยิงช่วยซ้ำ แต่ไม่กลัวเท่าวิกฤตยุโรป รออีซีบีชี้
ตลาดหุ้นโลกร่วงลงแรงอีกวันหนึ่ง หลังตัวเลขเศรษฐกิจสหรัฐอเมริกาและจีนออกมาแย่กว่าที่คาด ซ้ำเติมวิกฤตหนี้ยุโรป ส่วนดัชนีหุ้นไทยปิดที่จุดต่ำสุดของวันที่ระดับ 1,115.19 จุด ทรุด 26.31 จุด คิดเป็น 2.30% เนื่องจากการชุมนุมทางการเมืองยืดเยื้อ
ทางด้านนักลงทุนต่างชาติเริ่มกลับมาขายเป็นวันแรก 794 ล้านบาท หลังจากซื้อต่อเนื่องมาเกือบ 1 สัปดาห์ 
นายพิชัย เลิศสุพงศ์กิจ ผู้ช่วยกรรมการผู้จัดการ บล.ธนชาต กล่าวว่า ดัชนีหุ้นที่ดิ่งลงแรงได้รับแรงกดดันจากปัญหายุโรปมากกว่าการเมืองในประเทศที่เริ่มมีการชุมนุมเพื่อต่อต้าน พ.ร.บ.ปรองดอง
ขณะนี้การชุมนุมยังกดดันตลาดหุ้นน้อยอยู่ แต่ก็ต้องรอดู 1 เดือนนับจากนี้ ถ้ากลุ่มพันธมิตรฯ สามารถจุดม็อบติด และความขัดแย้งเกิดขึ้นมากอย่างเช่นกรณีราชประสงค์ ก็จะกระทบต่อหุ้นกลุ่มท่องเที่ยวและการลงทุนของประเทศ
สำหรับหุ้นกลุ่มพลังงานที่ปรับตัวลงแรงนั้น หลังราคาน้ำมันดิบลดลงมากกว่า 20% และขายหุ้นโภคภัณฑ์ทุกชนิดเพื่อโยกไปลงทุนในสินทรัพย์ที่มีความมั่นคงและปลอดภัย เช่น พันธบัตรแทนอย่างชัดเจน 
อย่างไรก็ตาม นักลงทุนยังต้องจับตาการประชุมธนาคารกลางยุโรป (อีซีบี) ในวันที่ 6 มิ.ย.นี้ ว่าจะมีมติมาตรการอะไรมาแก้ปัญหา หากออกมาอย่างที่มีข่าว เชื่อว่าหุ้นจะฟื้นตัวได้ 
นายชาญชัย กงทองลักษณ์ กรรมการผู้อำนวยการ บล.ทรีนีตี้ กล่าวว่า ปัญหาการเมืองทำให้ตลาดหุ้นไทยปรับลดลงได้ในระยะสั้น แต่สาเหตุหลักขึ้นอยู่กับเหตุการณ์หนี้ในยุโรป 
ตลาดหลักทรัพย์สั่งให้นักลงทุนที่จะสั่งซื้อหุ้นบริษัท ซุปเปอร์บล๊อก (SUPER) วันที่ 5-22 มิ.ย. 2555 ต้องวางเงินสดทั้ง 100% ก่อน